钦定古今图书集成/方舆汇编/职方典/第1155卷 > 《襄阳谷城县夫子庙记》宋·欧阳修
## 钦定古今图书集成/方舆汇编/职方典/第1155卷 > 《襄阳谷城县夫子庙记》宋·欧阳修

释奠释菜，祭之略者也。古者士之见师，以菜为贽，故
始入学者，必释菜以祀其先师。其学官四时之祭，乃
皆释奠。释奠有乐无尸，而释菜无乐，则又其略也，故
其礼亡焉。而今释奠幸存，然亦无乐，又不遍举于四
时，独春秋行事而已。《记》曰：“释奠必合乐，国有故则否。”
谓凡有国各自祭其先圣先师，若唐、虞之夔、伯夷，周
之周公、鲁之孔子，其国之无焉者，则必合于邻国而
祭之。然自孔子殁，后之学者莫不宗焉，故天下皆尊
以为先圣，而后世无以易。学校废久矣，学者莫知所
师，则又取孔子门人之高弟曰颜回者而配焉，以为
先师。隋唐之际，天下州县皆立学，置学官生员，而释
奠之礼遂以著令。其后州县学废，而释奠之礼，吏以
其著令，故得不废。学废矣，无所从祭，则皆庙而祭之。
荀卿子曰：“仲尼，圣人之不得势者也。”然使其得势，则
为尧、舜矣。不幸无势而没，特以学者之故，享弟子《春
秋》之礼。而后之人不推所谓释奠者，徒见官为立祠，
而州县莫不祭之，则以为夫子之尊由此以盛。甚者
乃谓生虽不得位，而没有所享，以为夫子荣，谓有德
之报，虽尧舜莫若，何其谬！论者与祭之礼，以迎尸酌
鬯为盛，释奠荐馔直奠而已，故曰祭之略者。其事有
乐舞授器之礼，今又废，则于其略者又不备焉。然古
之所谓吉凶乡射宾燕之礼，民得而见焉者，今皆废
矣。而州县幸有社稷释奠、风雨雷师之祭，民犹得以
识先王之礼器焉。其牲酒器币之数，升降俯仰之节，
吏又多不能习。至其临事，举多不中，而色不庄，使民
无所瞻仰，见者怠焉，因以为古礼不足复用，可胜叹
哉！大宋之兴，于今八十年，天下无事，方修礼乐，尊儒
术，以文太平之功，以为王爵未足以尊夫子。又加“至
圣”之号以褒崇之，讲正其礼，下于州县，而吏或不能
谕上之意，凡有司簿书之所不责者，谓之“不急。”非师
古好学者莫肯尽心焉。谷城令狄君栗为其邑，未逾
时，修文宣王庙，易于县之左，大其正位，为学舍于其
傍，藏《九经》书。率其邑之子弟兴于学，然后考制度为
俎豆笾筐。爵《簠簋》，凡百馀事，以与其邑人行事。《谷
城》为县政久废，狄君居之，期月称治。又能尊国典，修
礼兴学，急其有司所不责者，鳃鳃然惟恐不及，可谓
有志之士矣。